
Ministru kabineta noteikumi Nr. 65
Rīgā 2025. gada 28. janvārī (prot. Nr. 4 12. §)
Grozījumi Ministru kabineta 2023. gada 5. septembra noteikumos Nr. 512 "Eiropas Savienības Atveseļošanas un noturības mehānisma plāna 3.1. reformu un investīciju virziena "Reģionālā politika" 3.1.2.1.i. investīcijas "Publisko pakalpojumu un nodarbinātības pieejamības veicināšanas pasākumi cilvēkiem ar funkcionāliem traucējumiem" otrās kārtas "Atbalsta pasākumi cilvēkiem ar invaliditāti mājokļu vides pieejamības nodrošināšanai" īstenošanas noteikumi"
Izdoti saskaņā ar Likuma par budžetu un finanšu vadību 19.3 panta otro daļu
· Izdarīt Ministru kabineta 2023. gada 5. septembra noteikumos Nr. 512 "Eiropas Savienības Atveseļošanas un noturības mehānisma plāna 3.1. reformu un investīciju virziena "Reģionālā politika" 3.1.2.1.i. investīcijas "Publisko pakalpojumu un nodarbinātības pieejamības veicināšanas pasākumi cilvēkiem ar funkcionāliem traucējumiem" otrās kārtas "Atbalsta pasākumi cilvēkiem ar invaliditāti mājokļu vides pieejamības nodrošināšanai" īstenošanas noteikumi" (Latvijas Vēstnesis, 2023, 173. nr.; 2024, 7., 119. nr.) šādus grozījumus:
· 1. Izteikt 10. punktu šādā redakcijā:
· "10. Pasākuma Atveseļošanas fonda finansējums ir 4 812 637 euro. Papildus pasākuma finansējumu veido valsts budžeta finansējums pievienotās vērtības nodokļa segšanai indikatīvi 1 006 101 euro, kā arī pašvaldības budžeta finansējums un privātais finansējums, ja projekta izmaksas pārsniedz pieejamo Atveseļošanas fonda finansējumu."
· 2. Papildināt ar 19.1 punktu šādā redakcijā:
· "19.1 Ja pasākumā ir pieejams Atveseļošanas fonda finansējums, ministrija var piešķirt papildu kvotas pašvaldībām un paredzēt mājokļa pielāgošanu vairāk nekā 259 mērķa grupas personām."
· 3. Izteikt 26.3.1. apakšpunktu šādā redakcijā:
· "26.3.1. 30 darbdienu laikā pēc šo noteikumu 26.2. apakšpunktā minētās projekta veidlapas saņemšanas pārliecinās, ka uz projekta iesniedzēju un, ja attiecināms, tā valdes vai padomes locekli vai prokūristu nav attiecināmi Eiropas Parlamenta un Padomes 2024. gada 23. septembra Regulas (ES, Euratom) 2024/2509 par finanšu noteikumiem, ko piemēro Savienības vispārējam budžetam (pārstrādāta redakcija), 61. pantā noteiktie izslēgšanas kritēriji (turpmāk – izslēgšanas kritēriji), kā arī pārliecinās, ka projekta veidlapa atbilst šo noteikumu 26.1. apakšpunktā minētajā uzaicinājumā iekļautajai informācijai un šo noteikumu nosacījumiem, izņemot mērķa grupas atbilstības pārbaudi;".

